Haagan puukottajaa etsitään Turun seudulta – epäillään nyt kaksoismurhan yrityksestä

Poliisi esitti käräjäoikeudessa lisäperusteita 33-vuotiaan Hayder Abduljabbar Al-Hmedawin vangitsemiselle.

Helsingin Haagan puukotuksista epäillyn miehen rikosepäilyt ovat koventuneet entisestään. Poliisi esitti perjantaina Helsingin käräjäoikeudessa lisäperusteita etsintäkuulutetun miehen vangitsemiselle.

33-vuotias Hayder Abduljabbar Saddam Al-Hmedawi oli aiemmin vangittuna epäiltynä murhan yrityksestä ja tapon yrityksestä. Nyt jälkimmäinen koveni murhan yritykseksi ja lisäksi vangitsemisperusteiden listalle tuli lisää epäiltyjä rikoksia.

Käräjäoikeus vangitsi Al-Hmedawin poissaolevana epäiltynä kahdesta murhan yrityksestä, kolmesta viiteen törkeästä pahoinpitelystä ja laittomasta uhkauksesta.

Poliisi kertoo STT:lle etsivänsä miestä nyt Turun seudulta. Tutkintaa johtava rikoskomisario Pekka Hätönen kertoo, että poliisi on saanut vakavasti otettavan vihjeen Turun seudulta ja selvittää sitä. Hätönen ei halua kommentoida tarkemmin, mihin vihje kohdistuu.

Asiasta kertoi ensimmäisenä Turun Sanomat. Lehden mukaan paikallisia taksikuskeja on pyydetty tarkkailemaan epäillyn mahdollisia liikkeitä alueella. Hätönen vahvistaa tiedon STT:lle, muttei halua kommentoida poliisin toimenpiteitä tarkemmin.

Puukotukset tapahtuivat 3. maaliskuuta Haagassa lastensuojeluyksikön luona sovitun perhetapaamisen yhteydessä. Poliisi epäilee, että pääkohteet olivat Al-Hmedawin entinen puoliso ja tämän ystävä. Myös Al-Hmedawin ja ex-puolison yhteiset lapset saivat vammoja tilanteessa.

Al-Hmedawi on aiemmin tuomittu entisen puolisonsa pahoinpitelystä. Hänet oli myös määrätty lähestymiskieltoon.

Al-Hmedawi pakeni paikalta puukotuksen jälkeen. Hänestä on valmisteltu eurooppalaista pidätysmääräystä, sillä poliisi ei ole voinut sulkea pois vaihtoehtoa, että mies olisi päässyt poistumaan maasta.

Al-Hmedawin 28-vuotiaan veljen epäillään osallistuneen isoveljensä teon suunniteluun. Hänet on otettu kiinni ja vangittu käräjäoikeudessa epäiltynä murhan yrityksestä.

Tuoreista näköhavainnoista voi ilmoittaa yleiseen hätänumeroon 112. Muista havainnoista tai tiedoista voi soittaa poliisille numeroon 0295 417 935.

Vihjeitä voi lähettää myös sähköpostitse osoitteeseen analyysi.helsinki@poliisi.fi.